Integrationsministeren besvarer alvorlig kritik fra Folketingets Ombudsmand med: »Jeg er bare uenig«. Og så sker der ikke mere. Det er aldrig set før.

Efter årtiers gentagne skandaler vedrørende PET’s og FE’s personregistreringer, misinformation af Folketinget, obstruktion af Wamberg-udvalget og destruktion af bevismateriale blev der i 2014 med store ord om effektiv kontrol og garanti for borgernes retssikkerhed oprettet et uafhængigt Tilsyn med Efterretningstjenesterne. Beføjelserne var ikke overvældende. Hovedopgaven blev at sikre, at de i øvrigt meget lempelige sletningsbestemmelser overholdes.

Da tilsynet for tredje år i træk konstaterede, at PET trods påtale ikke overholdt sletningsbestemmelserne, sørgede daværende justitsminister Søren Pind for, at bestemmelserne blev slettet, således at PET kun skulle fjerne uberettigede registreringer, hvis man tilfældigt støder på dem – hvilket ifølge tilsynet ville ske yderst sjældent.